Foto's: Weskus in volkleur op 'n fiets | Maroela Media
Die opwindende houtbruggies beteken jy hoef nooit 'n hek oop te maak nie. (Foto: Jacques Marais)
Goue koringvelde wuif in die wind wanneer jy vroegsomer hier kom ry. (Foto: Jacques Marais)
Ja-nee kyk, die vakansie is hier en die strande wag. Vir die meeste mense beteken dit 'n week of twee van luilekker rondlê terwyl hulle bak in die son, of dalk pak hulle 'n brander of twee so tussen die roomyse aan, maar wat doen diegene wat sukkel om van hulle fiets afskeid te neem?
Hier is die plan: Pak jou fiets én jou branderplank in, en kies koers Darling toe. Jip, dié lekker wegkruipdorp is nou wel meer bekend as die tuisdorp van die beroemde komediant, Pieter-Dirk Uys, maar daar is hope buitelugavonture wat hier wag.
Dié ougat plekkie is minder as 20 minute van die Atlantiese Oseaan en word omring deur 'n lappieskombers van groen wingerde en koringlande wat wuif in die wind. Deesdae kuier toeriste van regoor die wêreld hier, met kief kafees, oulike eetplekke en ouwêreldse oudhedewinkels wat die res van die familie plesierig sal hou.
Kom loer in by www.hellodarling.org.za of www.facebook.com/LivingColourDarling
Die 'Bloekomlaning'-enkelspoor sorg vir 'n opwindende rit al met die afdraande langs tot teenaan die rivier. (Foto: Jacques Marais)
'n Puik nuwe bergfiets en velddrafwedren – Ride and Run Darling – word volgende jaar in April vir die eerste keer by Living Colour aangebied. Dié byeenkoms sal verskeie roetes vir drawwers en fietsryers bied met afstande vir beginners en hardebaarde. Saal op vir 60 km-, 40 km- of 20 km-bergfietsroetes, of trek jou tekkies aan en pak die 21 km-, 12 km- of 5 km-drafopsies.
Fynbos- en Renosterveld-vlaktes bied asemrowende uitsigte. (Foto: Jacques Marais)
Die buitelugbrigade kan ook Living Colour se roetes vir 365 dae van die jaar geniet. Die Groen-roete van 12 km is ideaal vir beginners, met 'n paar matige opdraandes en sowat 250 m se klim in totaal. Bring sommer die hele gesin saam want selfs die jongspan kan dit te voet of per fiets aanpak.
Fikser trappers sal die 21 km van die Rooi-roete geniet, want hier wag 'n opwindende kombinasie enkelspoor, klipperige heuwels en 'n handvol stewige houtbruggies wat jou oor die draadheinings sal help. Jy sal sowat 500 m klim en ongeveer 90 min tot twee uur in die saal deurbring. Besoek www.wolwefonteinmtb.co.za vir meer inligting.